SA man doodstraf opgelê in MaleisiëDeon Cornelius. Foto: Facebook Deon Cornelius, ŉ veiligheidswag van Suid-Afrika, is Donderdag die doodstraf opgelê in Maleisië. “Na amper twee jaar in Maleisië is my man vanoggend die doodstraf opgelê,” het sy vrou, Angie Ackermann, op Facebook gesê. “Dit is sy verjaarsdag vandag… ons vyfjarige dogter het vanoggend vir sy oproep gewag om hom geluk te wens met sy verjaarsdag.” Cornelius is skuldig bevind aan dwelmhandel nadat hy op 4 Oktober 2013 met 1,949 kg metamfetamien (ook bekend as tik) by die Penang Internasionale-lughawe betrap is. Volgens The Malay Mail Online het regter Datuk Nordin Hassan bevind dat Cornelius nie daarin kon slaag om die staat se saak in redelike twyfel te trek nie. Cornelius het uitdrukkingloos voorgekom toe Nordin beveel het dat hy gehang moet word. Cornelius is gevonnis ingevolge artikel 39B (1) (a) van die Wet op Gevaarlike Dwelms van 1952 waarvolgens dit verpligtend is dat ŉ persoon wat skuldig bevind word, die doodstraf opgelê word. “Ek mis jou… jy was veronderstel om huis toe te kom…. vandag is jou tweede verjaarsdag in Maleisië en dan is dit die nuus wat ons ontvang… ons is lief vir jou,” het Ackermann op Facebook gesê.